# KOOSTÖÖLEPING

# SIDEEHITISTE ÜMBEREHITAMISEKS JA EHITUSTÖÖDEKS nr ED.1-0016-2024

 Kuupäev 5.01.2024

**Transpordiamet** (edaspidi: Transpordiamet) asukohaga Valge 4/1, Tallinn, registrikood 70001490, mida esindab.../Transpordiameti Teehoiuteenistuse Põhja osakonna juhataja/ Viktor Kisseljov,

ja

**Telia Eesti AS**, registrikood 10234957, asukoht Mustamäe tee 3, Tallinn (edaspidi nimetatud **Võrguvaldaja** või **Telia**), keda esindab võrgu ja infrastruktuuri allüksuse juht Mihkel Kõiv isikus, kes tegutseb volituse alusel

ja

**KiirWarren.KL OÜ,** registrikood 11169541, asukoht Järvekalda tee 1, 76912 Harkujärve, edaspidi nimetatud **Töövõtja**, juhatuse liikme **Kimmo Liivak** isikus, kes tegutseb põhikirja alusel

edaspidi nimetatud eraldi **Pool** ja koos **Pooled**,

arvesse võttes, et:

* Transpordiamet kavandab vastavalt KiirWarren.KL OÜ poolt augustis 2023. aastal koostatud projektile nimetusega „Riigitee 11 Tallinna ringtee Mikuhansu tee 17 kinnistu PK 157+28 – 158+80 müratõkkeseina projekteerimine ja ehitamine“, töö nr. 2311 ja Osaühing Raba Projekt poolt novembris 2023 koostatud projektile töö nr 2772.T.23 (edaspidi nimetatud **Projekt)**, millele on antud Telia poolt kooskõlastus nr **38433683**, teostada ehitus käigus ette jäävate sideehitiste: sidekanalisatsiooni ja selles paiknevate sidekaablite ümberehitamise ja ehitamise (edaspidi nimetatud **Sideehitis**)**;**
* tegemist on Teliale kuuluva talumiskohustuse all oleva Sideehitisega, mille ümberehitamise kulud kohustub lähtuvalt AÕSRS § 152 lg-st 4 kandma ümberehitamisest huvitatud osapool;
* Projekti kohaste ehitustööde tegijaks on Transpordiamet valinud Töövõtja,

sõlmisid käesoleva sideehitise ümberehitamise lepingu (edaspidi nimetatud **Leping**) alljärgnevas.

1. **LEPINGU OBJEKT**

1.1. Lepingu objektiks on vastavalt Projektile Transpordiameti taotlusel ja kulul Töövõtja poolt Telia Sideehitiste ümberehitamine ja vajadusel täiendavate Projektis ette nähtud Sideehitiste (asendusrajatiste) paigaldamine (edaspidi nimetatud **Töö(d)**).

1.2. Kui Lähtuvalt Sideehitiste ümberehitamise praktilisest olemusest, ei ole võimalik olemasolevaid Sideehitisi füüsiliselt teise asukohta ringi paigutada, vaid nimetatud tegevus eeldab vastavalt Projektile uute Sideehitiste (asendusrajatiste) välja ehitamist, on Töövõtja kohustatud uued Sideehitised ehitama ning need Teliale vastavalt Lepingule üle andma.

1.3. Tööde käigus sooritatakse Töövõtja poolt ja Töövõtja ja/või Transpordiameti kulul alljärgnevad tegevused:

1.3.1. Töövõtja ehitab vastavalt Projektile välja vajalikud uued Sideehitised (asendusrajatised);

1.3.2. Töövõtja vastutab uute Sideehitiste (asendusrajatiste) ehitamiseks vajalike ehitus- ja kasutuslubade/kasutusteatiste taotlemise/esitamise ning vajalike kooskõlastuste olemasolu eest;

1.3.3.Töövõtja korraldab ja vastutab uute Sideehitiste maakasutuse seadustamise eest, korraldades ning tagades Telia ja kinnistu(te) omaniku vahel vastava tähtajatu ja tasuta isikliku kasutusõiguse notariaalse kokkuleppe sõlmimise. Sideehitiste seadustamise notaritasu ja riigilõivu tasub Transpordiamet. Telia poolt kasutusõiguse sõlmimiseks volitatud isikute nimekiri on lisatud Lepingule;

1.3.4. Töövõtja annab vastavalt Lepingule valminud Töö ja dokumentatsiooni Teliale üle vastavasisulise üleandmise-vastuvõtmise akti (edaspidi nimetatud **Akt**) alusel. Juhusliku kahjustumise ja hävimise riisiko ning omandiõigus Töö ja kasutatud materjalide osas läheb Töövõtjalt üle Teliale Akti alusel;

1.3.5. Töövõtja tellib Telia sideühenduse ümberlülitamisega seotud tööd Telia poolt aktsepteeritud töövõtjalt ning kooskõlastab eelnevalt tööd Teliaga. Telial on õigus ümberlülituseks vajaliku nõusolekuga viivitada seni, kuni Töövõtja poolt ümberlülitamisele eelnevad Tööd on tehtud ja dokumenteeritud;

1.3.6. Peale Sideehitiste ümberehitamist, sh ümberlülitamist ja Akti alusel Tööde vastuvõtmist Telia poolt, kohustub Töövõtja omal kulul koristama ja utiliseerima Projekti kohaselt likvideerimisele kuuluvad Telia Sideehitised, mis ei ole enam sihipärases kasutamises;

1.4. Tööde teostamise materjalid, tööprotsessis vajaminevate seadmete ja mehhanismide kasutamise kulud ning kõik sidustööd, mis on vajalikud Projekti realiseerimiseks, kannab täies ulatuses Töövõtja. Töö sisaldab ka kõiki kooskõlastusi ja muid tegevusi, mis ei ole Lepingus sõnaselgelt sätestatud, kuid mille teostamine on headest tavadest lähtudes nõutavad ja/või vajalikud.

**2. TÖÖ ÜLEANDMINE**

2.1 Töö loetakse lõpetatuks peale Tööde vastuvõtmist Telia poolt. Töö tulemusena valminud Sideehitiste omandiõigus kuulub Teliale. Töö teostamise tähtaeg on 15.06.2024, mis on 2 kuud enne Transpordiameti ja Töövõtja vahel sõlmitud Töövõtulepingus sätestatud tööde teostamise lõpptähtpäeva). Juhul, kui Töövõtja ei ole teostanud nõuetekohaselt kõiki Lepingus sätestatud kohustusi ja Töid tähtaegselt üle andnud, on Telial õigus nõuda Töövõtjalt leppetrahvi 50 eurot päevas iga Töö üleandmisega viivitatud päeva eest.

2.2 Projekti raames paigaldatud Sideehitised annab Töövõtja Teliale üle Akti alusel vastavalt Telia juhendile „Sideehitiste dokumenteerimine ja vastuvõtmine“, mis on kättesaadav Telia kodulehel <https://www.telia.ee/partnerile/ehitajale-maaomanikule/juhendid> .

**3. POOLTE ÕIGUSED JA KOHUSTUSED**

3.1 Töövõtjal on õigus kasutada Töö teostamiseks alltöövõtjaid, kuid Telia ees vastutab Lepinguga kokkulepitud Tööde valmimise, nõuetekohase teostuse ja üleandmise eest Töövõtja.

3.2 Lisaks mujal Lepingus sätestatule, kohustub Töövõtja:

3.2.1 teostama kõik Lepingukokkuleppe dokumentides, ehitusülesannetes ja Projektis ettenähtud ning loetletud Tööd kooskõlas ja vastavuses Telia poolt Projektile väljastatud tehniliste tingimustega, Lepingu ja kehtivate õigusaktidega;

3.2.2 hankima kõik vajalikud ametkondlikud ja kohaliku omavalitsuse kooskõlastused ning load, mis on vajalikud Tööde tegemiseks, samuti taotlema tegutsemisloa Telia sideehitiste kaitsevööndis tegutsemiseks ning koostama aktid tehtud tööde kohta;

3.2.3 kooskõlastama Tööks kasutatavate materjalide tüübi eelnevalt Teliaga;

3.2.4 tagama, et Tööde tulemusena valmivad Sideehitised vastaksid sellistele rajatistele kohaldatavate õigusaktide nõuetele ning kvaliteedile, Projektile ja teistele Lepingu dokumentidele. Töövõtja kinnitab, et on kohalduvate Telia juhendite sisust teadlik ja järgib neid;

3.2.5 teatama Teliale võimalikult koheselt Tööde teostamisel ilmnevatest takistustest ning tegema omalt poolt kõik vajaliku ja võimaliku takistuste kõrvaldamiseks ning Tööde tähtaegseks valmimiseks;

3.2.6 Tööde mittevastavuse korral Lepingule ja/või õigusaktidele tagama Telia poolt kirjalikult näidatud puuduste kõrvaldamise Töövõtja kulul Telia poolt määratud mõistliku tähtaja jooksul;

3.2.7 tagama ja vastutama, et Tööde läbiviimise tulemusena või sellega seoses ei ohustataks ega kahjustataks Telia ega kolmandate isikute vara.

3.3 Lisaks mujal Lepingus sätestatule, kohustub Telia:

3.3.1 teostama Tööde üle Lepinguga määratud ulatuses tehnilist järelevalvet;

3.3.2 vastu võtma kvaliteetse ja Lepingu tingimuste kohaselt teostatud Tööd;

3.3.3 koordineerima sideühenduse ümberlülitustööde ettevalmistamist ja läbiviimist;

3.3.4 vajadusel nõustama Töövõtjat Telia kasuks seatava isikliku kasutusõiguse dokumentatsiooni ettevalmistuse küsimustes.

3.4. Lisaks mujal Lepingus sätestatule, kohustub Transpordiamet:

3.4.1. teostama ehitusobjektil ehitamise üle järelevalvet, et ehitus vastaks seadusele ja tööde teostamine toimuks vastavalt Projektile;

3.4.2. tegema koostööd Töövõtjaga Sideehitiste maakasutuse seadustamise küsimuses ning vajalike lubade, kooskõlastuste taotlemisel.

**4. GARANTII**

4.1 Töövõtja annab Tööle, sh kasutatavatele materjalidele, garantii, mis hakkab kehtima alates Töö üleandmise-vastuvõtmise akti allakirjutamisest ning kehtib viis (5) aastat. Tänavakatte taastamistööde osas vastutab Töövõtja vastavalt kohaliku omavalitsuse poolt kehtestatud garantiiperioodile.

4.2 Töövõtja kohustub Telia poolt määratud tähtajaks tasuta kõrvaldama kõik garantiiaja jooksul avastatud puudused vastavalt Telia sellekohasele põhjendatud nõudmisele ja Telia poolt nimetatud tähtajaks. Juhul, kui Töövõtja ei kõrvalda Töö puudusi tähtaegselt, on Telial, eelnevalt Töövõtjat teavitades, õigus puudused ise kõrvaldada või tellida töö kolmandalt isikult ning nõuda puuduste kõrvaldamiseks tehtud kulutuste hüvitamist Töövõtjalt.

4.3 Töövõtjal on õigus anda Töö garantiiga seotud vastutus üle kolmandale isikule (nt alltöövõtjale) alljärgnevatel tingimustel:

4.3.1 Töövõtja kohustub sellest eelnevalt Telia teavitama ning

4.3.2. Transpordiamet/Töövõtja ja nimetatud kolmanda isiku vahel on sõlmitud kokkulepe, mille kohaselt on tagatud Lepingus sätestatud kohustuste korrektne ja täies ulatuses täitmine.

4.4 Kohustuse delegeerimisel vastavalt punktile 4.3. kohustub Telia pöörduma garantiikohustuse täitmisega seotud nõuetega otse viidatud kolmanda isiku poole.

**5. VASTUTUS**

* 1. Pooled vastutavad oma kohustuste täieliku ja Lepingukohase sooritamise eest.

5.2 Juhul, kui Lepingus ei ole sõnaselgelt kokku lepitud teisiti, kohustuvad Pooled hüvitama teisele Poolele Lepingu mittetäitmise või mittekohase täitmisega tekitatud otsese varalise kahju.

5.3 Pooled ei vastuta Lepingu mittetäitmise või mittekohase täitmise eest, kui see on põhjustatud vääramatu jõu asjaoludest. Vääramatuks jõuks loetakse Pooltest mittesõltuvaid asjaolusid nagu tulekahju, üleujutus jm loodusõnnetused ning sõda, rahutused, samuti riigivõimu ja valitsusorganite piiravad otsused. Vääramatu jõu ilmnemisel on Pool, keda vääramatu jõud mõjutas, kohustatud sellest teisele Poolele esimesel võimalusel teatama. Vastasel juhul ei saa Pool viidata vääramatule jõule.

**6. LEPINGU KEHTIVUS, MUUTMINE JA ÜLESÜTLEMINE**

6.1 Lepingut kohaldatakse alates Lepingu alguses sätestatud kuupäevast ja kehtib kõigi selles toodud kohustuste täitmiseni Poolte poolt.

6.2 Telial on õigus Lepingust taganeda ja nõuda tekitatud kahju hüvitamist juhul, kui Töövõtja ei täida oma kohustusi nõuetekohaselt ja ei kõrvalda rikkumist Telia määratud mõistliku tähtaja jooksul.

6.3 Juhul kui mõni Lepingu tingimus satub vastuollu õigusaktidega, jääb Leping muus osas kehtima. Vastuollu sattunud sätted asendatakse Poolte kokkuleppel uute sätetega vastavuses Lepingu üldiste põhimõtetega. Üksikute Lepingu sätete kehtetus ei mõjuta Lepingu kehtivust.

**7. TEADETE EDASTAMINE**

* 1. Telia kontaktandmed:
		1. Lepinguga seotud küsimustes: Tõnu Viibur, e-post: tonu.viibur@telia.ee;
		2. Lepingu kohaste Tööde teostamisel ja vastuvõtmisel on Telia volitatud esindajaks Boftel Estonia OÜ, kontaktandmed: võrguinsener Anton Naumov, e-mail anton.naumov@boftel.com
	2. Transpordiamet kontaktandmed: Kalmer Helgand, projektijuht, tel. 5183473, e-mail kalmer.helgand@transpordiamet.ee
	3. Töövõtja kontaktandmed: Siim Vahter, projektijuht, tel.55981000, e-mail siim@kiirwarren.ee

7.4 Pooltevahelised Lepingu täitmisega seotud teated peavad olema kirjalikus vormis, sh elektrooniliselt allkirjastatud, välja arvatud juhtudel, kui sellised teated on informatsioonilise iseloomuga, mille edastamisel teisele Poolele ei ole õiguslikke tagajärgi.

**8. VAIDLUSTE LAHENDAMINE**

8.1 Lepingu tõlgendamisel, täitmisel ja kehtivuse määramisel kohaldatakse Eesti Vabariigi seadusandlust ning lähtutakse hea usu ja mõistlikkuse printsiipidest.

8.2 Lepingust tõusetuvad Telia ja Töövõtja vahelised erimeelsused lahendatakse Telia ja Töövõtja omavaheliste läbirääkimiste teel. Kokkuleppe mittesaavutamise korral kaasatakse Transpordiamet ning ka seejärel kokkuleppele mittejõudmisel lahendatakse vaidlused Eesti Vabariigi seadusandlusega ette nähtud korras Harju Maakohtus.

**9. KONFIDENTSIAALSUS**

9.1 Leping on konfidentsiaalne ja ei kuulu avaldamisele kolmandatele isikutele, v.a Poolte kirjalikul nõusolekul või Eesti Vabariigi õigusaktides ettenähtud juhtudel.

9.2 Käesoleva Lepingu rikkumiseks ei loeta informatsiooni avaldamist Pooltega ühte kontserni kuuluvatele äriühingutele, advokaatidele, audiitoritele ja teistele professionaalsetele nõustajatele, kellele teabe avaldamise vajadus on mõistlikul viisil põhjendatud. Samuti ei loeta konfidentsiaalsuskohustuse rikkumiseks informatsiooni väljastamist ulatuses, mis on vältimatult vajalik Lepingu eesmärgi saavutamiseks.

10. **LEPINGU ALLKIRJASTAMINE JA DOKUMENDID**

10.1 Leping allkirjastatakse digitaalselt Poolte selleks volitatud esindajate poolt.

* 1. Lepingu põhiosale lisatakse selle allkirjastamise hetkel alljärgnevad dokumendid:
		1. Lisa 1 – Projekt „Riigitee 11 Tallinna ringtee Mikuhansu tee 17 kinnistu PK 157+28 – 158+80 müratõkkeseina projekteerimine ja ehitamine“, töö nr. 2311 ja 2772.T.23 millele on antud Telia poolt kooskõlastus nr **38433683;**
		2. Lisa 2 – Telia poolt volitatud isikute nimekiri isikliku kasutusõiguse lepingu sõlmimiseks

10.3 Lepingu põhiosa ja Lepingu Lisa vastuolu korral lähtutakse Lepingu põhiosa sõnastusest.

**Transpordiamet Võrguvaldaja**   **Töövõtja**

(allkirjastatud digitaalselt) (allkirjastatud digitaalselt) (allkirjastatud digitaalselt)